“O'zbekiston iftixori” Ahmadaliev chempionlik kamarini AQShda himoya qiladi

Professional boks bo'yicha ikkinchi yarim yengil vazn (-55,34 kg) toifasida WBA va IBF kamarlari sohibi Murodjon Ahmadaliev o'z kamarini himoya qilish uchun 24 fevral kuni AQSh ga uchib ketdi. Gap shundaki, Ahmadaliev Kaliforniyada WBA kamarini himoya qilish uchun amerikalik bokschi Ronni Riosga qarshi jang o'tkazishi kerak. Boks ixlosmandlari bu jangning kechikish sababi haqida yaxshi biladi. Shunday bo'lsa-da, bugun kutilayotgan jang tafsiloti va bokschining professional boksdagi faoliyatiga bir nazar tashlaymiz.

O'zbekiston tarixida ilk chempion
2016 yil Rio de Janeyroda o'tkazilgan Olimpiyada o'yinlarida o'zbekistonlik bokschilar nimalarga qodirligini butun dunyoga ko'rsatgan edi. Shundan so'ng chempionlar nafaqat havaskor, balki professional boksda ham ishonchli g'alabalarni qo'lga kiritib kelmoqda. Masalan, Rio-2016 bronza medali sohibi bo'lgan Ahmadaliev 2020 yil Toshkent vaqti bilan 31 yanvar kuni AQShning Mayami shahrida WBA va IBF kamarlari sohibi Daniel Romanga (27-2-1, 10 KO) qarshi ringga ko'tarilgan edi. Chempionlik kamalari uchun kechgan 12 raundlik jang to'liq davom etdi.

Hakamlar qaroriga ko'ra, o'zbekistonlik bokschi Murodjon Ahmadaliev g'olib deb topildi. Ikkita hakam Ahmadaliev foydasiga 115:113 hisobini qayd etgan bo'lsa, yana biri 113:115 hisobida Roman foydasiga qaror chiqardi. Shunday qilib hamyurtimiz ishonchli va mardona g'alabaga erishdi. Shu tariqa sportchimiz mustaqil O'zbekiston tarixida ilk marta bir yo'la ikkita kamarga ega chiqqan bokschiga aylangan.
Yapon “samurayi”ga qarshi kamar himoyasi
Professional bokschimiz 2021 yilning 3 aprel kuni Toshkent shahrida navbatdagi jangini o'tkazdi.Humo Arena’da bo'lib o'tgan boks kechasida Ahmadaliev majburiy da'vogar yaponiyalik Ryosuke Ivasaga (27-4, 17 KO) qarshi ringga ko'tarildi. Bellashuv Ahmadalievning faolligi bilan boshlandi. Dastlabki uch raund to'liq Murodjonning ustunligida o'tdi. To'rtinchi raundga kelib yaponiyalik bokschi vaziyatni biroz o'nglashga erishgan bo'lsa-da, beshinchi raundda hamyurtimiz zarbalar seriyasini ijro etdi va hakam jangni muddatidan avval to'xtatishga majbur bo'ldi. Shu tarzda Murodjon Ahmadaliev chempionlik kamariga munosib ekanini yana bir marta isbotladi.

Ketma-ket g'alaba
Professional boksda ishonchli g'alabalarga erishib kelayotgan Murodjon Ahmadaliev 2021 yil 20 noyabr kuni Manchesterda (Nyu-Gempshir shtati) bo'lib o'tgan navbatdagi jangida chililik xose Velaskesga qarshi ringga ko'tarilib, o'zbekistonlik bokschilar nimalarga qodir ekanini butun dunyoga ko'rsatib qo'ydi. To'liq 12 raund davom etgan bahsning dastlabki 6 raundida Ahmadaliev yaqqol ustunlikka ega bo'ldi. 7-raundga kelib, Velaskes ham faollik ko'rsatdi. Jang so'ngida Murodjon Velaskesga nisbatan faolroq harakat qilib, ochkolar hisobida (119-109) jangni o'z foydasiga hal qildi.
Qiyin janglar oldinda
Shu tariqa Murodjon Ahmadaliev ikkala yo'nalish da'vogarlari bilan jang qiladigan bo'ldi. Aslida Ahmadaliev IBF yo'nalishida da'vogar Marlon Tapalesga (35-3, 18KO) qarshi jang qilishi lozim edi. Shundan so'ng WBA ham Ronni Rios (33-3, 16KO) bilan amalga oshmay qolgan jang uchun 90 kun muddat berdi. Ikkala yo'nalishda ham da'vogarlar orasida qolgan Murodjon uchun tashkilotlar o'zaro kelishishga majbur bo'ldi. Unga ko'ra, Ahmadaliev dastlab WBA yo'nalishi bo'yicha Ronni Riosga qarshi 90 kun ichida jang o'tkazadi, keyin esa IBF yo'nalishida da'vogar Marlon Tapalesga qarshi ringga ko'tariladi. Bu galgi raqiblar nisbatan anchayin nomdor.

Tapales so'nggi jangini 2021 yil 11 dekabrida yaponiyalik Hiroaki Teshigavaraga qarshi o'tkazib, uni ikkinchi raundda nokautga uchratgandi. Bu orqali filippinlik bokschi IBF kamari uchun majburiy da'vogarga aylangan. Avvalroq u Ahmadalievning sobiq raqibi Ryosuke Ivasaga imkoniyatni boy bergandi. Ronni Rios esa 2021 yilning 13 fevralida oxirgi jangini o'tkazib, g'alabaga erishgan.
So'zimiz avvalida aytganimizdek, Murodjon Ahmadaliev Ronni Riosga qarshi ringga ko'tarilish uchun AQSh ga jo'nab ketdi. Sportchimizdan raqibi haqida so'raganimizda shunday javob oldik: “Men hech qachon raqibni mensimasdan ringga chiqmayman. Murabbiylar bilan imkon qadar mashg'ulotlar qildik. Nasib etsa kamarni munosib himoya qilib xalqimiz ishonchini oqlaymiz”.
Murodjon Ahmadaliev o'zbeklar nimalarga qodirligini butun dunyoga ko'rsatmoqda. Biz sportchimizning keyingi janglarida ham zafarlar tilaymiz va uning g'alabasiga ishonamiz.
Reklama